ΑΠΟΦΑΣΗ ΤΗΣ ΕΠΙΤΡΟΠΗΣ της 1ης Οκτωβρίου 1993 για τη θέσπιση του τυποποιημένου εγγράφου για την επιτήρηση και τον έλεγχο των αποστολών ραδιενεργών αποβλήτων ο οποίος αναφέρεται στην οδηγία 92/3/Ευρατόμ του Συμβουλίου (93/552/Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Ατομικής Ενέργειας, την οδηγία 92/3/Ευρατόμ του Συμβουλίου της 3ης Φεβρουαρίυ 1992 για την επιτήρηση και τον έλεγχο των αποστολών ραδιενεργών αποβλήτων μεταξύ των κρατών μελών καθώς και προς και από την Κοινότητα (1), και ιδίως το άρθρο 20, Εκτιμώντας: ότι σύμφωνα με την οδηγία 92/3/Ευρατόμ απαιτείται η κατάρτιση τυποποιημένου εγγράφου από την Επιτροπή- ότι η εν λόγω οδηγία δεν εφαρμόζεται μόνο στις αποστολές ραδιενεργών αποβλήτων μεταξύ των κρατών μελών αλλά και σε εισαγωγές προς και σε εξαγωγές από την Κοινότητα τέτοιων αποβλήτων καθώς και στη διαμετακόμισή τους διαμέσου της Κοινότητας από μια τρίτη χώρα προς άλλη τρίτη χώρα- ότι, υπό ορισμένες συνθήκες, μπορεί να αποσταλεί αίτηση η οποία αφορά περισσότερες από μία αποστολές- ότι πρέπει να περιληφθούν όλες αυτές οι περιπτώσεις σε ομοιόμορφο έγγραφο, στα τμήματα του οποίου αντικατοπτρίζονται οι διάφορες περιπτώσεις που αντιμετωπίζονται από την οδηγία- ότι τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής, η οποία συστάθηκε βάσει του άρθρου 19 της εν λόγω οδηγίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το τυποποιημένο έγγραφο που επισυνάπτεται χρησιμοποιείται γαι κάθε αποστολή ραδιενεργών αποβλήτων μεταξύ των κρατών μελών καθώς και προς και από την Κοινότητα εντός του πεδίου εφαρμογής της οδηγίας 92/3/Ευρατόμ. Άρθρο 2 Το τυποποιημένο έγγραφο πρέπει να συμπληρώνεται σύμφωνα με τις οδηγίες που περιλαμβάνονται στα διάφορα τμήματά του. Άρθρο 3 1. Το τυποποιημένο έγγραφο πρέπει να εκτυπώνεται με μαύρο μελάνι πάνω σε λευκό χαρτί βάρους τουλάχιστον 40 γραμμαρίων ανά τετραγωνικό μέτρο, και πρέπει να είναι αρκετά ανθεκτικό ώστε να μην σχίζεται, ούτε να τσαλακώνεται με κανονική μεταχείριση. 2. Το τυποποιημένο έγγραφο πρέπει να είναι διαστάσεων 210 x 297 mm (Α4) με μέγιστη ανοχή όσον αφορά τα μήκος 5 mm κοντύτερο και 8 mm μακρύτερο. 3. Τα κράτη μέλη μπορούν να απαιτούν τα έντυπα να αναφέρουν την ονομασία και τη διεύθυνση του εκτυπωτή ή κάποιο άλλο χαρακτηριστικό σημείο που θα επιτρέπει τον εντοπισμό του εκτυπωτή. Μπορούν επίσης να θέσουν όρο την προηγούμενη λήψη έγκρισης σε περίπτωση ιδιωτικής εκτύπωσης των εντύπων. Άρθρο 4 Τα κράτη μέλη λαμβάνουν τα αναγκαία μέτρα για τη συμμόρφωση προς την παρούσα απόφαση το αργότερο μέχρι την 1η Ιανουαρίου 1994. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 1 Οκτωβρίου 1993.

[Source: multi_eurlex | Tokens: 2439]